《别鹤曲》
宋代·李复

碧海漫漫烟雾低，三山风惊别鹤飞。千年华表会能归，不及双乌乘夜栖。

乌来相喜哑哑啼，寒月影移庭树枝。枝上营巢庭下食，追随应笑尘中客。

人生聚散羡双乌，乌若别离头已白。光阴百岁共有几，空有相思泪如水。

因君试写别鹤吟，拂弦欲动悲风起。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。